ROZHODNUTIE KOMISIE
z 29. septembra 2006
o udelení obmedzeného uznania Spoločenstva subjektu Polish Register of Shipping
[oznámené pod číslom K(2006) 4107]
(Text s významom pre EHP)
(2006/660/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/57/ES z 22. novembra 1994 o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (1), a najmä na jej článok 4 ods. 2,
so zreteľom na listy poľských orgánov z 10. marca 2004, českých orgánov zo 4. júla 2005, cyperských orgánov z 10. marca 2006, maltských orgánov z 13. marca 2006, litovských orgánov z 30. marca 2006 a slovenských orgánov z 11. apríla 2006, v ktorých žiadajú Komisiu, aby udelila uznanie Spoločenstva subjektu Polish Register of Shipping (ďalej len „PRS“) podľa článku 4 ods. 2 smernice 94/57/ES,
keďže:
(1)
Obmedzené uznanie je podľa článku 4 ods. 2 smernice 94/57/ES uznanie udelené organizáciám označovaným pojmom klasifikačné spoločnosti, ktoré spĺňajú všetky iné kritériá okrem kritérií uvedených v bodoch 2 a 3 oddielu A s názvom „Všeobecné“ jej prílohy, avšak ktoré majú obmedzený čas a rozsah na to, aby príslušná organizácia mohla získavať ďalšie skúsenosti.
(2)
Komisia si overila, že PRS spĺňa všetky kritériá uvedené v prílohe k smernici 94/57/ES okrem tých, ktoré sú stanovené v bodoch 2 a 3 časti A s názvom „Všeobecné“ tejto prílohy.
(3)
PRS sa zaviazal, že bude dodržiavať ustanovenia článku 15 ods. 2, 4 a 5 smernice 94/57/ES.
(4)
Výsledky činnosti subjektu v oblasti bezpečnosti a zabraňovania znečisteniu sú síce mierne pod priemerom uznaných organizácií, sú však uspokojivé a vykazujú pozitívny vývoj najmä v oblasti patriacej pod Parížske memorandum o porozumení o prístavnej štátnej kontrole, v ktorej sa od roku 2000 dosiahlo trvalé zlepšenie.
(5)
Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí (COSS), ktorý bol zriadený článkom 7 smernice 94/57/ES,
PRIJALA TOTO ROZHODNUTIE:
Článok 1
Subjekt Polish Register of Shipping sa podľa článku 4 ods. 2 smernice 94/57/ES uznáva na obdobie 3 rokov od dátumu prijatia tohto rozhodnutia.
Článok 2
Účinky tohto uznania sa obmedzujú na Českú republiku, Cyprus, Litvu, Maltu, Poľsko a Slovenskú republiku.
Článok 3
Toto rozhodnutie je určené členským štátom.
V Bruseli 29. septembra 2006